શાલિહોત્રરચિત હયઆયુર્વેદમાં આઠ વિભાગ અને ૧૨૦૦૦ શ્લોકો છે. પ્રત્યેક પ્રકરણમાં અશ્વોના રોગો, એનાં ખાનપાન અને માવજત તથા ઉપચારના વિશદ વર્ણનો આપવામાં આવ્યાં છે. પહેલા વિભાગમાં અશ્વોની સ્વભાવ પરીક્ષા અને ગતિ. એના ગુણદોષ, એના વંશવેલાનું મહત્ત્વ, એના કયા વડીલોએ કયા યુદ્ધોમાં મહત્ત્વનો ફાળો આપ્યો વગેરે આપ્યું છે. તેમાં થોડાની ઉત્તમ, મધ્યમ, અધમ અને અધમાધમ એવી ચાર જાતિઓ દર્શાવી છે. શરીરના માપ ઉપર અશ્વની ગતિનો આધાર છે એવું સૌપ્રથમ સંશોધન શાલિહોત્રનું છે. રાજવી માટે કઈ જાતના અશ્વો યોગ્ય છે, સૈનિકો માટે કયા અશ્વો યોગ્ય છે એનું પૃથક્કરણ આપ્યું છે.